Toe Elvis vir Laurika gevra het om saam te werk, het sy dadelik 'Ja' gesê. 'Sou jy nie?' sê sy. Hart En See is 'n perfekte samekoms van twee besonderse talente - die een reeds 'n legende - die ander vinnig op pad. Hier manifesteer Laurika en Elvis se verskille, maar ook hulle raakpunte, in 'n liriese musiekreis wat waarlik betower en albei se talente in die kollig plaas. Hart En See bevat bekende en nuwe liedjies, solo's, duette en pragtige verwerkings wat onderskryf dat musiek voorwaar 'n hartservaring is.
Rauch 'n huishoudelike naam in die Afrikaanse musiekbedryf werk reeds geruime tyd aan Wals, Wals Willemien. Die titelsnit is geskryf deur Christoph Kotzé, wat medeskrywer was van liedjies soos Land Van Melk En Heuning en Sal Jy Bly.
"Sy roep my in die rigting van haar hart waar die wintervure brand en die nagte vir die somer lê en wag..."
'n Nuwe album van Laurika Rauch is altyd 'n groot geleentheid, nie net omdat jy "in die rigting van haar hart" móét luister nie, maar ook omdat sy gemaklik met elke nuwe CD 'n treffer of twee het, bereid is om te waag en haar gehoor saam met haar te neem.
Sy werk aan verskeie projekte, waaronder: 'n 7 episode-reeks vir kykNET, saam met regisseur/vervaardiger Johan Badenhorst, getiteld "Kom Laat Ons Sing", wat handel oor die ontwikkeling van die afrikaanse liedjie oor die afgelope 25 jaar, uit haar perspektief gesien;
Onder die opskrif "Laurika en die Manne neem oor" skryf die Volksblad op 11 Julie 2002 : " Laurika Rauch, weergalose musiekvrou...dit is 'n aand van pret, nostalgie en huldeblyke. Die Callie Human het nie meer 'n dak nie. Die toejuiging hou nie op nie. Nog nooit was daar so iets in Afrikaanse musiek nie. Dit is 'n aand uit die hemel."
'n Man Stap, David Kramer - In Desember 2001 het Laurika tesame met Stef Bos, Frank Boeijen en Denise Jannah - al drie sanger/liedjieskrywers van Nederland - sowel as Koos Kombuis, David Kramer, Taliep Petersen en Ray Phiri, gewerk aan "Ons Kruis Paaie" wat by die Oude Libertas Amfiteater in Stellenbosch opgevoer was. Laurika beskryf die proses om die produksie bymekaar te sit as 'n "onvergeetlike ervaring", terwyl Die Burger van 8 Desember 2001 die volgende gesê het : "...sowat van aangrypende kruisbestuiwing het lanklaas hier op 'n verhoog gebeur. 'n Mens kan seker wees dat "Ons Kruis Paaie" 'n rimpeleffek tot gevolg sal hê wat nog lank gevoel sal word -...teen die einde van "Ons Kruis Paaie" besef 'n mens dat jy 'n getuie was van een die belangrikste musiekgebeure van die afgelope dekade." In hierdie einste produksie het Laurika "'n Man Stap" as 'n duet saam met David Kramer gesing. Sy móés eenvoudig die liedjie op haar album gebruik. Peter McLea het sy verwerking gebaseer op verskillende instrumente (klavier, kitaar, viole en mondfluitjie) wat elkeen sy eie atmosfeer weergee. So byvoorbeeld versinnebeeld die mondfluitjie vir hom 'n atmosfeer van isolasie en verwydering, maar nie van eensaamheid nie.
Turn On The Light, André Swiegers - André Swiegers het oor die jare 'n paar juwele aan die plaaslike musiekbedryf geskenk - dink maar aan die trefferliedjies wat hy ondermeer saam met Coleske geskryf het - maar in Laurika se repertoire, staan veral "Blou" uit. Met "Turn On The Light" het hy vir haar nog 'n klassiek gegee om te sing.
Vier Seisoene Kind, Gian Hanekom - Omdat "Vier Seisoene Kind" eintlik as 'n liefdesliedjie uit 'n man se oogpunt geskryf is, behoort dit streng gesproke nie te werk as 'n vrou dit sing nie. Laurika sê egter dat so 'n mooi liedjie deur almal gesing moet kan word. Wanneer sy dit op die verhoog doen, sing sy dit soos 'n ma dit miskien vir 'n tienderjarige dogter sal sing. Dit is die een liedjie wat nie deur Peter McLea verwerk is nie. Sy doen dit soos wat sy dit gewoonlik saam met haar orkeslede, Wouter van de Venter, Leon Ecroignard en Clinton Waring, op die verhoog doen.
Ek Sê Vir Jou Good Bye,	Meryl van Noie/ M van Zyl - Die liedjie het by verlede jaar se ATKV Liedjieskryf Werkswinkel ontstaan. Daar is mense wat reeds sê dat dit 'n treffer is. Peter het met die verwerking probeer om die bitter-soet romantiese balans van die liedjie te behou.
Solly En Ma, Coenie de Villiers - Toe Laurika die regisseur was vir Coenie se Fm Blues, het sy die liedjie die eerste keer gehoor. Dis van toe af al dat sy dit self ook wil sing. Peter het Coenie se verwerking probeer behou, maar die mediterreense dans in sy agterkop gehad toe hy die Joodse klank (viool) en die boer (traporrel) elemente laat saamspeel het.
Deur die oë van 'n kind, Louis Brittz - Louis Brittz het Laurika op 'n dag geskakel en gesê dat hy 'n liedjie het wat hy in sy vertoning "Angel", gebruik, maar wat ook as 'n sekulêre liedjie kan staan. Laurika het die kans onmiddellik aangegryp om "Deur die oë van 'n Kind" op te neem. In sy misleidende eenvoud, is dit vir haar 'n baie betekenisvolle liedjie. Peter McLea het pas vir die eerste keer 'n pa geword en daarom kon hy hom vereenselwig met die liedjie. Hy het die berimbeau (gespeel deur Leon Ecroignard) gebruik soos 'n wiegeliedjie of 'n mantra, terwyl dit die geluid van 'n mobile bo 'n baba se bed ook weergee.
Victoriabaai, Lucas Maree - Laurika is al lankal lief vir hierdie liedjie, maar toe 'n bewonderaar wat haar pad al van die begin af met haar saamloop, vir haar vra om dit asseblief op te neem, kon sy nie weier nie. Dit is nie die Soweto String Quartet wat speel nie, maar dit klink so!
Kom sny die papaja (Circa 2002)	Alet Engelbrecht/ Laurika Rauch - Die liedjie is die eerste keer op Encore! Laurika in 1987 opgeneem maar nooit op CD uitgegee nie. Tog het dit 'n treffer in mense se gedagtes gebly. In die gees van nuwe interpretasies van bestaande liedjies op die album, het Peter McLea dit herverwerk vir haar (hy het ook die oorspronklike verwerking gedoen) en nou kan diegene wat haar al so lankal vra vir die liedjie dit uiteindelik weer hoor. Peter McLea wou met die nuwe verwerking so 'n bietjie "speel" met die liedjie., Dans in die maanlig Mynie Grové In Mynie se eie woorde:
Eendag, lank, lank gelede was daar 'n beeldskone meisie en 'n baie sterk en aantreklike ridder. Hulle was so lief vir mekaar en dit was net 'n kwessie van tyd dat hulle sou trou. Maar toe kom daar 'n nare oorlog in 'n verre land en die dapper ridder moes weggaan om te gaan veg. Hy beloof toe aan die meisie van sy hart dat hy getrou aan haar sal skryf tot hy terugkom. Hy sal, as 'n simbool van die tyd wat hulle weg van mekaar sou wees, van die verre land se sand in elke brief sit. So sal sy ook weet dat hy met sy voete op daardie sand gestaan het en met sy hand sy liefde vir altyd in elke brief plaas. So moes sy ook weet dat gras oral dieselfde groen is, en dat dieselfde son wat oor hom skyn in die verre, ook op haar skyn waar sy vir hom wag. En soos hulle elke aand van hulle saamwees gedans het van vreugde, so het hulle hierdie belofte geseël deur te DANS IN DIE MAANLIG. Jaar na jaar en maand na maand het sy gewag. Die beeld van hulle saamwees het begin vervaag omdat sy briewe nie meer gekom het nie. Sy het sy gesig in die sterre gesoek, en haar hart het al hoe stadiger begin klop van al die wag. Haar moed vir 'n lewe sonder hom het al hoe meer gesak. Sy het alleen in die maanlig gedans met sy spookbeeld in haar arms totdat sy uiteindelik ineengestort het... Toe hy uiteindelik terugkeer en hardloop om haar te verras, kom hy op haar af. Sy het al die sand uit die briewe gebruik om haar laaste asem op uit te blaas. Die einde , As Almal Ver Is Koos du Plessis Vir Laurika was die beeld van "...as almal ver is, vind jy jouself, weerloos en eensaam, soos 'n vrou voor 'n spieël" nog altyd een van die sterkstes in afrikaanse musiek. Sy wou al lankal ook hierdie Koos du Plessis-liedjie opneem. Peter McLea se verwysingsraamwerk met die begeleiding, was die Europees/Italiaanse volksmusiek, soos "O Solo Mio" - hy het die eenvoud en die soetheid van die musiek probeer behou en die liriek en Laurika se stem daarop geplaas., Halfpad om die son Christopher Torr In die konteks van die album, is hierdie die mees ideale liedjie om mee af te sluit - " Sing vir my 'n liedjie van die lente, sing vir my 'n liedjie van die herfs...", maar dis ondermeer ook 'n liedjie oor realiteit en illusie, bewus wees van iets maar dit nie noodwendig glo of verstaan nie en van vinnig en stadig. Hierdie is weer een van Christopher Torr se fundamentele, maar laag-op-laag "geskenke" aan die afrikaanse musiekskat. Peter McLea se pragtige klavierspel kom hier pragtig tot sy reg.
Die twee nuwe juwele van Christopher Torr, is 'n aangrypende spieëlbeeld van mekaar. Die eerste liedjie is 'n opwindende, vrolike en ironiese saamsingliedjie oor die liefde, terwyl dieselfde liedjie verrassend omskep word om kommentaar op die verganklikheid van die lewe en die liefde te lewer.
Laurika beskou dit as 'n voorreg dat Koos Kombuis gehoor gegee het aan haar versoek vir nuwe liedjies vir haar album. Waar ek ook al ry het hy in opdrag van Laurika op Gordonsbaaistrand geskryf en Reispsalm is 'n liedjie wat hy reeds in 1996 in die Rynvallei geskryf het. Dit is egter die eerste keer dat die liedjie gehoor word. Jahn Beukes het met sy besondere verwerking van die twee liedjies die teks nog duideliker tot sy reg laat kom. Reispsalm sal menige landgenote (veral ex pats) se harte warmer laat klop van liefde vir en verlange na hierdie kontinent.
Jeanette Cilliers het vir Laurika se vorige album, Die mense op die Bus, die liedjie Vanaand se maan geskryf. Dit was so 'n treffer, dat Laurika vir Jeanette gepols het om nog 'n liedjie vir die nuwe album te skryf. Onthou is die resultaat hiervan. Tony Cox, die bekende kitaarspeler, het sy besondere talente verleen aan die verwerking van hierdie liedjie. In sy eenvoud word hierdie liedjie eintlik 'n duet vir stem en kitaar.
Die jong liedjieskryfster, Marlise Scheepers, tans 'n tweedejaarstudent op Potchefstroom, het hierdie besonderse titelsnit geskryf. Laurika het die liedjie die eerste keer gehoor toe sy beoordelaar was tydens Beeld/Geraas en Janus Musiek se Vuurdoopliedjiewedstryd. Die liedjie was een van die drie wenliedjies. Dit is 'n opgeruimde liedjie, maar die tema is ernstig, ondermeer handel dit oor die gedwonge verskuiwings van die sestigerjare.
André Swiegers, 'n ou gunstelingliedjieskrywer van Laurika, van liedjies soos Blou en liedjies wat hy vir Coleske geskryf het, is die skrywer van die twee liedjies. Jahn Beukes het pragtige verwerkings van die liedjies gedoen. Jahn het sy agtergrond as perkussiespeler as uitgangspunt gebruik vir die verwerking van hierdie liedjies en Pops Mahomed se Kora-spel is werklik iets om te beluister in Hoor Hoe Val Die Reën. So ook Bruce Cassidy se EVI (Electric Valve Instrument)-spel op dieselfde snit. Luister maar hoe hy die instrument soos 'n storm wat losbars laat klink!
Laurika tree reeds geruime tyd saam met Wouter van de Venter en die ander drie lede van haar orkes op. Hy is 'n besonderse sanger, liedjieskrywer en kitaarspeler. Ook die liedjie word ingesluit op publieke aanvraag. Wouter het Beste Vriende met Laurika se stem in gedagte geskryf en is reeds 'n treffer op die verhoog. Jahn was eers nie seker hoe om die liedjie "CD vriendelik" te maak nie. Die besluit is toe geneem om dit so "lewendig" as moontlik op te neem sodat die energie en die sjarme van die wisselwerking tussen Laurika en Wouter se vertolkings nie verlore gaan in hierdie duet nie.
Die liedjie loop al 'n lang pad saam met Laurika. In die vroeë tagtigerjare het sy vir Sydney Carter, skrywer van Lord Of The Dance, leer ken toe hy in Suid-Afrika saam met Donlad Swann was. Sy wou al van daardie dae af die liedjie opneem. Lord Of The Dance is natuurlik in verskeie lied- en psalmbundels dwarsoor die wêreld ingesluit en al dikwels opgeneem deur ander kunstenaars. Laurika se weergawe van die besondere liedjie, waarvan die wysie weer bekend gemaak is deur Michael Flatley in sy vertoning met dieselfde naam, is op die album. Twee lede van die Dalriada Celtic Ensemble het hulle talente verleen aan Lord Of The Dance wat aan die liedjie 'n outentieke keltiese gevoel gee.
Toe Laurika Lize Beekman se 'n Sonneblom Uit Bethlehem vir die eerste keer gehoor het, het dit vir haar geklink soos 'n liedjie oor Bethlehem in Israel, maar sy het gou agtergekom dat Lize in die liedjie verwys na Bethlehem in die Vrystaat op die mooiste moontlike manier, met die woorde: Ek bring vir jou 'n sonneblom uit Bethlehem, en gee dit water, op Bloemfontein... Dit is 'n pragtige lied.
In 1978 het 'n toe onbekende Laurika Rauch vir die eerste keer in 'n opname-ateljee beland toe sy genooi is om die temaliedjie vir 'n nuwe televisiereeks, Phoenix & Kie., te sing.
Sy het talle toekennings oor die jare ontvang, waarvan 'n Sarietoekenning (1980) vir die mees belowende sangeres; 'n Gallo-toekenning (1988) vir haar optrede in "Van Berlyn Tot Bapsfontein"; 'n Octave Toekenning vir "Stuur Groete Aan Mannetjies Roux" (1990) en 'n SAMA-toekenning (1995) vir "Hot Gates" veral uitgsonder kan word.
Al die snitte is van vooraf gemeester om 'n klank op die album te verkry wat nie die verskillende tydgleuwe van die opnames verraai nie. Om die feesuitgawe verder aan te vul, het Laurika as 'n 20ste snit op die album, 'n multi mediasnit in die vorm van 'n skermskut ingesluit, wat op 'n persoonlike rekenaar afgelaai kan word.
Nog 'n toevoeging tot Laurika se 21 jaar- feesvieringe, is die vrysteling van 'n musiekboek getiteld Laurika Rauch: TREFFERS VIR KLAVIER EN KITAAR wat deur haar en haar vennoot, Marlene Serfontein se nuwe maatskappy, Laurika Rauch Boeke uitgegee word. Die musiekboek bevat volledige lirieke, foto's en 17 van die liedjies op die album, uitgeskryf vir klavier en kitaar in 'n toonaard wat die meeste stemme sal pas.
- 'n Versameling van jou gunstelinge saam met 3 splinternuwe snitte! Marieke, Karoonag, Ek Loop Die Pad
'n Lekker Verlang Liedjie is Laurika se splinternuwe CD sedert My Ou Tante Koba van 2004. Die titelsnit is geskryf deur Kalla Bremer en Don Clarke, skrywers van Die Nostalgie ook. Laurika wou nog altyd graag 'n album maak waarop die kitaar die sentrale instrument is. Op 'n Lekker Verlang Liedjie, met sy 12 splinternuwe snitte, gee Floors Oosthuizen en Gideon Botes die album 'n unieke identiteit met hulle besonderse kitaarspel. LouisBrittz is die musiekregisseur en verwerker en die CD is pas vrygestel.
Met hierdie nuwe bydrae tot Afrikaanse musiek, bewys Laurika weereens dat haar stem net so tuis is op Suid-Afrika se groot verhoë, as rondom 'n gesellige braaivleisvuur of oor die luidsprekers van 'n plaaslike supermark!